পশুপ্রেমের অদ্ভুত নিদর্শন। ভারতের রাজস্থানের ঘটনা। রাজস্থানে বিষ্ণৈ উপজাতির মানুষ বসবাস করেন। ওই উপজাতির মানুষরা এক অদ্ভুত রীতি মেনে আসছেন দীর্ঘদিন ধরে। হিন্দু দেবতা জাম্বেশ্বরের নির্দেশ অনুযায়ী এই রীতি চলে আসছে পঞ্চদশ শতক থেকে। জাম্বেশ্বরের ২৯টি নিয়মের মধ্যে হরিণশাবকদের সেবা করাও অন্যতম।

সেই প্রথা অনুযায়ী আপন সন্তানদের সঙ্গে বাড়ির পোষ্য হরিণশাবককে স্তনদুগ্ধ দেন বিষ্ণৈ উপজাতির মহিলারা। বছর ৪৫-এর মাঙ্গি দেবী বিষ্ণৈ বললেন, “বাড়ির হরিণশাবকরা আমার সন্তানতুল্য। পরিবারের একজনের মতোই আমি ওদের যত্ন করি।’’ ২১ বছরের রোশনী বিষ্ণৈ আবার জানাচ্ছেন যে তিনি হরিণশিশুদের সঙ্গে খেলতে খেলতেই বড় হয়েছেন। হরিণরাই তাঁর ভাই-বোনের মতো।